DORUL — ianuarie 1998 


EUGEN LOZOVAN 


Scriu aceste rânduri destul de târziu — căci 
intenționam să vin la Copenhaga pentru 
înmormântarea (incinerarea) profesorului 
Eugen Lozovan. Să fiu prezent şi să rostesc 
omagiul cuvenit. N'am putut. Vom face aici, 
la Paris, parastasul de o lună (sau de 40 de 
zile), cu cei reuniți din familie şi cu gândul la 
sufletul lui, de-acum înainte în eternitate. 
Sufletul de veche-străveche creştinătate a 
“ţăranului de la Dunăre”... Tisa, Nistru, Marea 
Neagră (Pontul Euxin), Eugen Lozovan care, 
întrupat efemer — fugit irreparabile tempus — 
în vremea noastră, a miezului şi secundei 
jumătăţii de secol XX — a însufleţit opera 
scrisă, vorbită, gândită şi predată magistral, 
imprimată în numeroase publicaţii savante sau 
beletristice din străinătate; proză politică, 
studii şi articole cu referință la istoria şi 
filosofia culturii moderne, tradiționale; în 
limbă română, în limbi străine de circulație 
universală pe care răposatul le ştia şi utiliza 
în mod natural, fără scorii gramaticale, iar 
oral, fără accent exotic. Era şi rămâne în ce 
priveşte formaţia lui savantă, un curios să ştie 
tot, în toate limbile! Clasice şi moderne. Să 
scrie viguros şi superb, utilizând informaţia la 
sursă, incontestabilă, şi o acerbă ironie. 


Ca sensibilitate umană: pasionat pentru 
artele frumoase. Pentru universalitatea lor 
gratuită. Artă pentru artă. Într'o societate 
civilă. Dar, pentru un sclav supus stăpânului, 
un popor subjugat de alt popor năvălitor, 
dominator cu forța armelor, orice piesă de artă 
— fie, de pildă, Concertul 21 pentru pian de 
Mozart, fie Coloana infinitului de Brâncuşi 
sau Gioconda de Leonardo da Vinci; fie 
Psalmul biblic: acolo şezum şi plânsem... (în 
traducerea lui Dosoftei sau în originalul ebraic 
de David) — nu mai poate fi gratuită: artă 
pentru artă. Stârneşte interesul publicului de a 
crea în libertate, desfătându-se şi revoltându- 
se contra stăpânirii ocupante. 


Era, rămâne Eugen Lozovan un om al 
Renaşterii, ca — în timpul lor — Stolnicul 
Cantacuzino, Dimitrie Cantemir, Nicolae 
Milescu, Miron Costin... Pe dâra lăsată 
urmaşilor lor, sfinţii canonici de la Blaj, 
Samuel Micu, Gh. Şincai, Petru Maior; apoi 
mai aproape de noi Bogdan P. Hasdeu, Vasile 
Pârvan, Nicolae Iorga, Mircea Eliade... 


Tocmai reciteam zilele trecute scrisoarea 
din Geniu pustiu de M. Eminescu, semnată 
Toma Nour, eroul romanului. Trimisă prin 
poştă de la Copenhaga!...; “Amice, n'am 
murit încă, însă sunt condamnat la moarte... 
Locuiesc într'un palat mare — la poarta mea 
sunt santinele superbe — numai că e cam 
intunecos şi cam umed palatul meu. 
Oamenii-i zic închisoare. Cu manuscrisul fă 
ce ştii. Adio! Toma”. Sigur că pentru Eugen 
Lozovan Copenhaga şi Danemarca n'a fost 
deloc închisoare, ci din contra, metropolă 
ulturală princeps a ţărilor şi naţiunilor 
;candinave; în care s'a dezvoltat în libertate 
le Creaţie personală; şi-a însuşit limba /ocului 
! națiunii în sânul căreia a trăit o viață de 


“om al Renaşterii”. A predat la Universitate, 
în daneză în principal. La congrese, colocvii, 
conferinţe ținute prin metropolele culturale ale 
Europei, Americii vorbea şi redacta în “limba 
țării”: franceză, engleză, spaniolă, portugheză, 
germană ş.a. “Limba inimii” i-a fost şi rămas 
româna. În româneşte continuă să viseze 
trecutul, prezentul, viitorul româno- 
moldo-vlahilor. Continuă să scrie esenţialul 
din lecturile de toate zilele. Fişele de lucru, 
sunt câteodată referinţe de lectură în mai 
multe limbi, nota esenţială însă este în 
româneşte. Când era în conversaţie cu un 
coleg, vreo cunoştinţă din “extrema Europă” 
(de vest sau de est), îi vorbea şi gândea în 
limba lui. Din politeţe. Mi-aduc aminte, de 
mult, foarte demult, la Paris, împreună cu 
Eugen întâlnisem din întâmplare, la ieşirea din 
curtea Sorbonei urcând Rue Victor Cousin, un 
refugiat tânăr, necăjit după aparența 
vestimentară, care m'a abordat foarte amical, 
cu jovialitate. Îl cunoşteam. Vorbea 
franțuzeşte a nevoie foarte... Am făcut 
prezentările. Eugen spontan şi cu simpatie i-a 
vorbit ruseşte. Curent, în limba lui, s'a gândit 
el. Refugiatul străin i-a răspuns în româneşte! 


O românească curată, moale, catifelată:. “nu -..-. «=: 


mi-s rus, sînt ucrainean!”. (Nu ştiam, îl aveam 
student într'o clasă de la Alianța Franceză. 
Atunci ucrainenii, cel puţin cei din străinătate, 
nu erau “frații noştri inamici” de astăzi!). Am 
continuat bineînţeles în româneşte. Cu ospeţie 
şi omenie... 


Eugen Lozovan a sosit la Paris în cursul 
anului 1950. Fugise prin Praga-Viena, din 
delegaţia studenților români, trimisă să 
sprijine difuzarea Apelului din Stockholm 
(împotriva deciziei USA de a fabrica bomba 
cu hidrogen, mesaj militar care a cules 237 
miloane de semnături, printre care şi a lui 
Jacques Chirac, pe atunci student la Sciences 
Politiques; a lui M. Rocard ş.a. Toţi erau 
anti-bomba — pe care ruşii n'o aveau încă!). 
Era translatorul delegației române. Ajunge 
deci la Paris fugit din tabăra “marilor aliaţi 
sovietici”. Avea 22 de ani. Proaspăt absolvent 
în Filologie clasică, latină, elină. Ba chiar era 
şi slavist, ştiind rusa din copilărie (mama lui, 
româncă originară din Lozova Basarabiei, 
cunoştea “limbile locului”). Ultimii ani de 
liceu îi făcuse la Liceul Lazăr şi la Liceul 
francez Ronsard, din Bucureşti. La Paris a 
ajuns după destule peripeții. L-a ajutat, l-a 
ascuns, profesorul Marcel Fontaine, fost în 
misunea franceză în România, fost profesor la 
Turnu-Severin. Dna Fontaine, soţia lui, era 
olteancă. Mai români anti-sovietici amândoi 
decât mulţi români pripăşiţi atunci la Paris, 
prin tot felul de servicii secrete, cosmopolite, 
mediatice, plătite de “aliaţi” — via Washington 
— via Bucureşti — Moscova. Lozinca lor era: 
Apelul de la Stockholm. lar Eugen dezertase, 
fugise de la faimosul Apel. Era urmărit, ba 
chiar ameninţat cu moartea. 


Atunci ne-am cunoscut, în preajma Bisericii 
ortodoxe române din Paris (În vremea aceea 

Biserica română din Jean de Beauvois se 
datașase de Patriarhia Română, canonic şi 
administrativ. S"a rupt de asemenea de 
Ambasada română din Paris, care era 
sovietizată. Mişunau agenţii vopsiți ă la 
Ripolin, cum se zicea <Ripolin fiind o 
manufactură de culori din Paris>, adică 
vopsiți în toate culorile. Ar fi vrut Ambasada 
Ripolin să vândă avutul imobiliar al bisericii, 
pe devize. N'a putut pentru că aparţinea - ca 
monument istoric - Ministerului Artelor <azi 
al Culturii>, cum tocmai vânduse Casa şi 
căminul studenţesc de la Fontenay aux Roses, 
fondat de Iorga. Un fel de conac bine echipat 
şi primitor de învăţăcei români, altădată sosiți 
la Paris, bursieri). La Biserica ortodoxă 
română — după cum paralel şi frățeşte la 
Biserica unită din Rue Ribâra — se întreținea 
flacăra românismului pribeag în lume, 
menţinându-se curată, adevărată, vatra 
credinţei, dragostei şi speranţei la români. 


2-3 ani au trecut. Eugen s'a pus pe studii şi 
lecturi viguroase de istorie, lingvistică 
comparată - veche, modernă. Ne vedeam des, 
cerceta şi citea la Biblioteca St. Genevieve, 
din cartierul Latin. Terorizat din când în când 
la gândul că nu ştiu cine — câte cineva îl 
aborda fără să-l cunoască — îl urmăreşte, vrea 
să-l împuşte sau să-l răpească... Se putea, se 
întâmplau afaceri de genul ăsta brutal într'un 
Paris unde nu puteai fi contra Internaționalei 
sovietico-occidentale. Fugit din “raiul 
sovietic” erai îndată suspect. 


A plecat pentru studii la Strasbourg, cu o 
bursă americană, căci şi în SUA, în Franţa, în 
Europa de Vest se aflau totuşi oameni întregi, 
care ştiau ce se petrece în realitate, în câmpul 
lăsat în stare de pârloagă al imperiului 
sovietic. Tensiunea politică internaţională cu 
privire la Zidul de la Berlin, Europa divizată 
<Heureuse Europe divisee - spunea marele 
Frangois Mauriac, foarte creştin şi cinic, poate 
fără să-şi dea seama că Europa împărțită, 
fericita Europă occidentală care dădea pe 
mâna Rusiei sovietice şi imperiului comunist 
Europa de Est - implicit România -, dădea de 
fapt Europa toată!>. 


Pe Eugen l-am mai văzut destul de rar. 
Venea la Paris, la noi acasă. A fost într'o zi 
naşul băiatului meu al doilea, la botez. După 
ce şi-a luat licenţa în italiană la Strasbourg, 
şi-a trecut teza de maitrise — magisteriat — a 
călătorit prin Europa dând conferinţe, cursuri, 
participând la colocvii, scriind, colaborând la 
numeroase reviste şi publicaţii ştiinţifice, 
beletristice, cred în toate limbile europene. 


În română a scris vehement şi virulent — ca 
Eminescu în Articole politice, ca stil, contra 
duplicităţii şi imposturii aşa-zisei elite 
intelectuale române, din ţară şi străinătate, 
care a uitat — sau “nu-şi mai aduce aminte” că 
România a fost sfâşiată în bucăţi în 1940 de 
“aliaţii germano-sovietici”; apoi de marii 
aliaţi sovietici ai Naţiunilor Unite. Evident nu 
toată elita din străinătate, adică din exil, 
gândea aşa; nici Eliade, nici Cioran, nici 
Eugen lonescu, nici C. Virgil Gheorghiu n'au 
fost uituci ci taciturni. În 1946, când eroul 
martir |. Antonescu a fost asasinat - cu 
judecată sumară - de bolşevici, Eugen 
Lozovan, elev de liceu la Bucureşti, a plâns şi 
îngenunchiat cu durere, întristare şi suspin — 
ca toată suflarea românească, acolo în lumea 

învinsă, părăsită de aliaţii noştri tradiţionali 
de dincoace, din Europa de Vest. 


A murit Eugen Lozovan în dimineaţa zilei 
de 3 decembrie 1997, la Copenhaga. După ce 
s'a întors dintr'o vizită în România unde şi-a 
revăzut cu plăcere vechi colegi de studii, 
prieteni vechi, alţii mai noi, mai tineri din 
noua generaţie intelectuală politică; mi-a spus 
la telefon că pe aceştia se poate conta: vor 
învăţa istoria contemporană a românilor pe 
documente exacte nu rupte sau contrafăcute. 
Cei vechi, astăzi sunt buimăciți de noua 
ordine internaţională, care pentru România se 
desenează strâmb. Continuă să fie buimăciţi 
cu ochii cârpiţi şi urechile ciulite la ce se 
întâmplă în toată lumea eliberată — se pare — 
de sub jugul capitalisto-sovietic. 


Eugen, scumpule, suflet mare cât România 
de la Nistru până la Tisa — frate mai mic cu 
ceilalți Bărbuleşti cu care te-ai cunoscut la 
Vârsta adultă —, Dumnezeu să te primească în 
sânul lui, unde nu este durere, nici întristare, 


nici suspin. Nici duşmani, ci frați şi surori 
toți. 


Aliluia! 


Titus Bărbulescu 


Limanul 
nădejdilor 
noastre 


Am primit cu multă tristețe vestea 
trecerii lui Eugen Lozovan în lumea de 
dincolo de hotarul anilor. 


Ştiam că-i măcinat de o cruntă boală 
dar speram, speram în disperare, că el va 
ajunge la limanul nădejdilor noastre. Na 
fost să fie... şi, iată, că la începutul 
ultimei luni a anului, zeul “Tempus”, cel 
cu clepsidra în mâna dreaptă şi cu teribila 
coasă în mâna stângă, l-a smuls dintre 
noi pe unul dintre cei mai importanți 
cercetători: filologul, istoricul şi 
arheologul Eugen Lozovan. 


Dumnezeu să-l ierte! 


Petre Diaconu 


O veste care 
m'a tulburat 


Am aflat cu multă tristeţe şi profundă 
durere despre încetarea din viață a 
profesorului Eugen Lozovan, una dintre 
cele mai remarcabile personalităţi ale 
culturii româneşti şi europene 
contemporane. Nimeni şi nimic nu va 
putea acoperi golul lăsat în urma sa de 
profesor, mai ales acela din sufletele 
noastre. 


Dumnezeu să-l ierte! 
Eugen Denize 


Institutul de istorie "N. lorga” 

Foaie din programul solemnității 
Profesorului Eugen 


Psalm nr. 60 
Slujbă religioasă — părintele Aleksi Biton 


Cuvânt de adio din partea Uhiversităgi: 
Copenhaga — Prof. John Pedersen “ii 


îi 
Lozovan 


Coral nr. 10 din Cantata 147, de Johann 


Sebastian Bach: “Iisus rămâne bucuria mean 


"Un rămas bun" — Valentin Smărăndescy 


"Lacrimosa" din Requiem, de Wo 
Amadeus Mozart 


Rugăciunea "Tatăl nostru” — Dan Popescu 


Ifgang 


EUGENIO LOZOVAN'S 


"Ingemisco" din Requiem de Giuseppe 
Verdi 
Psalm 11]. 


BIS/ETTELSE FRA LYNGBY PARK KREMATORIUM 


(organist Levi Beck) 


TORSDAG DEN || DECEMBER 1997 


DORUL PROFESORULUI 
EUGEN LOZOVAN 


Undeva între Danemarca şi România, patria profesorului Eugen Lozovan ar fi 
trebuit să se numească, probabil, DOR. 


Pe Eugen Lozovan l-am cunoscut amândoi cu vreo 30 de ani în urmă, unul ca 
student danez, cealaltă colegă de filologie, plecată din țara lui de naştere. Distanţele 
aveau să ne despartă uneori ani întregi, dar legăturile au rămas vii peste trei decenii şi 
nu e mult de când fiecare dintre noi a reușit chiar să-l revadă, înainte de-a fi răpus de 
o boala neiertătoare. S'au întâmplat destule în anii care ne-au legat de profesorul 
Lozovan, dar dorul lui, fie tăcut discret, fie sugerat, fie exprimat aproape exploziv 
după Revoluţia din decembrie 1989, pare umbra ce nu l-a părăsit niciodată... 


NI-l amintim acum aşa cum l-am întâlnit în viaţa universitară, între cărți şi la 
cursuri, ca profesor şi om de ştiinţă, vorbind cu erudiție şi imaginaţie şi căutând 
drumuri noi în domenii dintre cele mai diverse. Dar am avut şi privilegiul de-a-l avea 
prezent pe teritorii neacademice, prilej de a ni se deschide cu încredere şi căldură. Am 
avut bucuria de-a-l primi ca oaspete în Groennemose Alle, la Copenhaga, şi de mai 
multe ori ne-a fost gazdă minunată la Skodsborg. Acolo, într'o mică lume a lui, cu o 
fereastră spre mare şi alta spre pădure, ani de zile străjuit de un frumos cap de taur pe 
balcon (el însuşi era născut în zodia Taurului), profesorul Lozovan devenea simplu 
“Eugen”. Ne arăta cu duioşie câteva obiecte româneşti, într'un apartament decorat cu 
bun gust şi nicidecum impersonal. La un foc enorm, într'o noapte nordică vijelioasă, 
aflam ce-şi aminteşte şi la ce visează acel român care alesese exilul într'o vreme când 
cei ce reuşeau să părăsească România (pe care i-a fost dat s'o revadă după vreme 
îndelungată, nu mult înainte de a muri) erau încă puţini. Eugen trecea cu uşurinţă de 
la discuţii cu caracter general la probleme foarte specifice. Ințelegeai imediat că 
iubitorul de carte, inteligent şi cultivat, era un om profund angajat politic, cu păreri 
deloc evazive. Nu trebuia neapărat să fii total de acord cu el ca să-ţi dai seama că 
profesa o atitudine de “fără compromisuri”. Colaboratorii lui apropiaţi în activitățile 
politice bazate pe aceleaşi convingeri vor putea comenta cu autoritate despre rolul lui 
E. Lozovan în exilul românesc. Filologii, la rândul lor, nu vor putea neglija lucrările 
lui, de la studiile asupra lui Cantemir la Eminescu şi la Blaga, ori la ediţiile Basil 
Munteanu şi la multe, multe altele, semne ale unei opere implinite. 


Pentru noi, Profesorul Lozovan se înscrie în amintirile luminoase ale tinereții. El 
este cel ce ne primea în colţul lui de pădure scandinavă şi ne călăuzea într'un univers 
al cărților cu seriozitatea carturarului de la care am avut ce învăţa. Cel ce vedea cu 
luciditate dezastrul adus României de comunism şi ştia să-şi exprime opoziţia în 
cuvinte fără echivoc, însemnând o voce pentru care tăcerea nu era o alternativă. Cel ce 
ne vorbea de mama sa — ne-a trimis, de altfel, s'o cunoaştem personal, încredințându- 
ne gândul şi “Stindardul” lui — cu o dragoste pe care multe mame ar fi putut-o invidia. 
Şi cel marcat de un DOR nespus pentru țara pierdută, dar niciodată uitată. 


Urmele-i fierbinţi vor pluti la Skodsborg, între pădure şi mare, departe de țara lui, şi 
se vor aşeza pe pământul adoptiv al unei nobile Danemarca; profesorul Lozovan a 
pornit spre tărâmurile dorului, unde-l conducem întristaţi cu respect şi afecțiune. 


Alexandra Roceric (Washington) 
Erling Schoeller (os) 


Unerare a 


i i iată ei. < Py AU poi i... 
ire imediata a cihia „imani inc ne fata, iar până la acesi ieabayr sarbe A e sirâ = ? 
ti : - chologică, în sensul că oamenii snai 


€ % n 


E | | REVISTĂ 
LUNARĂ DE 
CULTURĂ ȘI 

| POLITICĂ 
EDITATĂ ÎN 


Anul VIII. nr. 98, ianuarie 1995 DANEMARCA 


